open-index/open-wikipedia-markdown huggingface dataset:
George W. McCrary

**George Washington McCrary** (29. elokuuta 1835 lähellä Evansvillea, Indianassa – 23. kesäkuuta 1890 St. Joseph, Missouri) oli yhdysvaltalainen republikaanipoliitikko. Hän toimi Iowan edustajana Yhdysvaltain edustajainhuoneessa vuosina 1869–1877. Tämän jälkeen McCrary toimi Yhdysvaltain sotaministerinä presidentti Rutherford B. Hayesin kabinetissa vuosina 1877–1879. Sotaministerinä McCrary veti viimeiset rekonstruktiota valvoneet joukot vanhoista etelävaltioista. Lisäksi hän lähetti sotilaita auttamaan suuren rautatielakon rauhoittamisessa sekä Meksikon vastaisen rajan tuntumassa riehuneiden ryöstäjien taltuttamisessa ja taisteli intiaaneja vastaan Yhdysvaltain länsiosissa.

Joulukuussa 1879 McCrarysta tuli liittovaltion oikeuslaitoksen tuomari, jolloin hän samalla luopui virastaan sotaministerinä. Viisi vuotta myöhemmin McCrary luopui tuomarinvirasta ja siirtyi Atchison, Topeka & Santa Fe Railroad -rautatieyhtiön lakiosaston johtajaksi. McCrary johti yhtiön lakiosastoa aina kuolemaansa 23. kesäkuuta 1890 asti.

## Lähteet

## Aiheesta muualla
* McCRARY, George Washington, (1835 - 1890) *Biographical Directory of the United States Congress*.
Gérard Souzay

**Gérard Souzay** (oikealta nimeltään **Gérard Marcel Tisserand**, 8. joulukuuta 1918 Angers – 17. elokuuta 2004) oli ranskalainen laulaja. Parhaiten hänet tunnettiin liedlaulajana. Hänen äänialansa oli baritoni. 

Äidinkielensä ranskan ohella Souzay hallitsi täydellisesti saksan ja puhui sujuvasti myös englantia ja italiaa. Hän opiskeli laulua muun muassa Lotte Lehmannin, Pierre Bernacin ja Vanni Marcoux'n johdolla. Souzay esitti hienostuneesti erityisesti saksalaista ja ranskalaista musiikkia ja oli yksi aikansa ihailluimmista liedlaulajista. Hänen ohjelmistoonsa kuuluivat muun muassa Franz Schubertin, Robert Schumannin ja Hugo Wolfin yksinlaulut. Vuonna 1960 hän alkoi esiintyä oopperassa, varsinkin Mozart-rooleissa. Vuonna 1965 hän debytoi New Yorkin Metropolitan-oopperassa Almavivan roolissa Mozartin *[[Figaron häät|Figaron häissä]]*. Hänen muita tunnettuja oopperaroolejaan olivat Mozartin *[[Don Giovanni]]n* nimiosa ja Claude Debussyn *Pélleas ja Mélisande* -oopperan Golaud. Souzay konsertoi monessa maassa, Suomessa mm. Sibelius-viikon solistina
## Lähteet
Tyyppälänjärvi

**Tyyppälänjärvi**  on Keski-Suomessa Jyväskylässä Palokan Ritopohjalla sijaitseva järvi.

## Maantietoa
Järven pinta-ala on 28 hehtaaria, se on 1,1 kilometriä pitkä ja 550 metriä leveä. Järven levein kohta sijaitsee pohjoispäässä ja se muodostuu niemesta ja kahdesta lahdesta. Muualla järvi on enimmillään 300 metriä leveä. Järvessä ei ole kartan mukaan saaria. Järvi on luodattu ja siitä on julkaistu syvyyskartat. Järven tilavuus on 0,78 miljoonaa kuutiometriä. Sen keskisyvyys on 2,8 metriä ja suurin syvyys on 7,8 metriä. Syvin kohta sijaitsee järven eteläpäässä. Järven rantaviivan pituus on 3,7 kilometriä ja sen rannat ovat enimmäkseen metsämaata, vaikka sitä rikkoo pienet peltopalstat. Asutus on haja-asutusta, joka on länsirannassa tiheää. Rannoille on rakennettu noin kymmenen vapaa-ajan asuntoa. Niille tulee tiet sekä Palokankaan että Pappilanvuoren suunnalta. Pohjoisrannassa sijaitsee seurakunnan maja, missä on myös laavu.

## Vesistösuhteet
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Tuomiojärven–Palokkajärven valuma-alueella (14.29), jonka Karjujoen valuma-alueeseen (14.298) järvi kuuluu. Järven vedenpinnan korkeus on 105,7 metriä mpy.

Järveen tulee viisi suurempaa ojaa. Länsirantaan laskee Viitalammen (4 ha) laskuoja, pohjoiskulmaan Kaakkolammen (2 ha) oja, ja muut ojat ovat nykyään jo hulevesiäkin tuovia ojia. Järven laskuoja Karjuoja lähtee sen eteläpäästä ja se laskee kahden kilometrin päässä Palokkajärven Tyyppälänlahteen. Oja virtaa matkallaan Heinälammen läpi.

## Lähteet
Sami Orpana

**Sami Orpana** (s. 28. helmikuuta 1990) on suomalainen ampumahiihtäjä. Hän edustaa ampumahiihdossa Lahden Hiihtoseuraa ja maastohiihdossa Hollolan Urheilijoita.

Orpana osallistui ampumahiihdon nuorten MM-kisoihin vuosina 2008, 2010 ja 2011. Vuoden 2015 universiadeissa hän oli yhteislähtökilpailussa yhdeksäs.

Ampumahiihdon maailmancupiin Orpana osallistui ensimmäisen kerran kaudella 2009–2010 ollen Holmenkollenissa pikakilpailun 85:s. Kaudella 2010–2011 hän kilpaili Oberhofin osakilpailussa. Seuraavan kerran Orpana osallistui maailmancupiin kaudella 2015–2016. Hänen paras sijoituksensa on 76:s Ruhpoldingin pikakilpailusta vuonna 2016.

Orpana on hiihtänyt myös IBU-Cupia.

## Lähteet
HMS Venerable (1808)

**HMS Venerable** oli Britannian kuninkaallisen laivaston vuonna 1808 vesillelaskettu Repulse-luokan 74-tykkinen kolmannen luokan linjalaiva.

## Valmistus

Alus tilattiin 31. tammikuuta 1805 Thomas Pitcheriltä Northfleetistä, missä köli laskettiin joulukuussa. Se laskettiin vesille 12. huhtikuuta 1808. Valmistaja takiloi ja varusti aluksen vielä samana vuonna. Valmistuskustannukset olivat 64&nbsp;318 puntaa ja varustamiskustannukset 26&nbsp;484 puntaa.

## Palvelus
Alus otettiin palvelukseen toukokuussa 1808 kontra-amiraali Sir Richard Strathanin lippulaivana päällikkönään Sir Home Popham. Aluksen päällikkyyden vastaanotti kesäkuussa tilapäisesti Andrew King. Alus osallistui vuonna 1809 Walcherenin operaatioihin. Vuonna 1810 alus oli kontra-amiraali Sir Thomas Williamsin lippulaivana Pohjanmerellä. Se osallistui Espanjan pohjoisrannikon valvontaan ja 20. kesäkuuta Lequeiton taisteluun.

Alus siirrettiin satamapalvelukseen 1825 ja romutettiin 1838.
 
## Lähteet
*

### Viitteet
Annelies Törös

**Annelies Törös** (s. 6. maaliskuuta 1995 Antwerpen) on belgialainen missi ja vuoden 2015 Miss Belgia. Hän osallistui saman vuoden Miss Universum -kilpailuun sijoittuen viidentoista parhaan joukkoon. Hänen äitinsä on belgialainen ja isä unkarilainen. 

## Lähteet

## Aiheesta muualla
*Official Miss Belgium website
*Profile of Annelies Törös at official Miss Belgium website 
*Miss Belgium 2015 Winners
*Miss Universe-Belgium 2015, Missology Official Thread
*Annelies Törös Internet Movie Database
Meritiedustelupataljoona

**Meritiedustelupataljoona** (MERITIEDP) on Suomen merivoimien rannikkojoukkoja kouluttava Rannikkoprikaatin joukkoyksikkö. Siihen kuuluvat Meritiedustelukomppania (MERITIEDK) ja Sukeltajakoulu (SUKK).

## Historia ja perinteet

Meritiedustelupataljoona perustettiin uutena joukkoyksikkönä 1. tammikuuta 2015 osana puolustusvoimauudistusta. Siihen yhdistettiin aiemmin 5. miinalaivueeseen kuuluneet Erikoistoimintaosasto ja Sukeltajakoulu sekä Kotkan rannikkopataljoonassa vuoden 2013 loppuun asti toiminut meritiedustelukoulutus.

Pataljoona vaalii merivoimien sukeltaja-, muun erikoisjoukko- ja meritiedustelukoulutuksen perinteitä. Pataljoonan perinnepäivä on 3. toukokuuta. Tuona päivänä vuonna 1954 alkoi merivoimien ensimmäinen sukeltajakurssi. Pataljoonan lippu, jonka suunnitteli Tatu Vartiainen, naulattiin ja vihittiin käyttöön 30. huhtikuuta 2015. Lipussa on tummansinisellä pohjalla kultainen atrainta kannatteleva merikotka.

Meritiedustelupataljoonan ensimmäinen komentaja oli komentaja Misa Kangaste.

## Koulutus

Meritiedustelukomppaniassa on neljä joukkuetta, ja se kouluttaa varusmiehistä rannikko- ja saaristoalueella tapahtuvan tiedustelun, valvonnan ja tulenjohdon osaajia.

Sukeltajakoulu vastaa puolustusvoimien sukeltajakoulutuksesta. Varusmiehistä se kouluttaa vuorovuosin taistelu- ja raivaajasukeltajia. Sukeltajakoulun varusmiespalvelukseen haetaan erillisellä hakemuksella ja valinnat tehdään kaksivaiheisen valintakokeen kautta.

Palkatusta henkilökunnasta merivoimien erikoisjoukkoja kouluttava Erikoistoimintaosasto kuului Meritiedustelupataljoonaan vuodet 2015–2021, kunnes se liitettiin hallinnollisesti maavoimien Utin jääkärirykmentin Erikoisjääkäripataljoonaan. Se vertautuu ERIKJP:n Erikoisjääkärikomppaniaan. Molempien sotilaat saavat peruskoulutuksen puolustusvoimien erikoisjoukkokurssilla ennen maa- ja merivoimiin painottuvaa jatkokoulutusta.

## Lähteet

## Aiheesta muualla

* Perustietoa Rannikkoprikaatista Puolustusvoimien sivustolla
HMS Venerable (1784)

**HMS Venerable** oli Britannian kuninkaallisen laivaston vuonna 1784 vesillelaskettu Culloden-luokan 74-tykkinen kolmannen luokan linjalaiva.

## Valmistus

Alus tilattiin 9. elokuuta 1781 Perry, Wells & Greeniltä Blackwallista, missä köli laskettiin huhtikuussa 1782. Alus laskettiin vesille 19. huhtikuuta 1784 ja valmistui 29. elokuuta Woolwichissa. Aluksen valmistuskustannukset olivat 32&nbsp;263 puntaa 2 shillinkiä ja dime, minkä lisäksi varustamiskustannukset 6&nbsp;588 puntaa 11 shillinkiä ja 4 dimeä.

## Palvelus
Alus otettiin palvelukseen toukokuussa 1794 päällikkönään Sir John Orde. Se liittyi Howen johtamaan laivastoon syyskuussa. Alus oli kesäkuussa 1797 amiraali Duncanin lippulaivana Pohjanmerellä päällikkönään William Hope. Alus osallistui 11. lokakuuta Camperdownin taisteluun, jossa sen miehistöstä sai surmansa 15 ja 62 haavoittui. Alus poistettiin marras-joulukuun vaihteessa palveluksesta ja se oli kesäkuusta 1798 maaliskuuhun 1799 Chathamin telakalla kunnostettavana.

Alus palautettiin tammikuussa 1799 palvelukseen Kanaalin laivastoon päällikkönään Sir William Fairfax.
Alus haaksirikkoutui 24. marraskuuta 1804 Roundham Headin edustalla lähellä Torbayta.

## Lähteet
*

### Viitteet
Mehän rakastimme toisiamme niin paljon

**Mehän rakastimme toisiamme niin paljon** () on vuonna 1974 ensi-iltansa saanut italialainen draamakomedia, jonka on ohjannut Ettore Scola. Se sai ranskalaisen César-palkinnon parhaasta vieraskielisestä elokuvasta vuonna 1977.

## Näyttelijät

Cameoroolin omana itsenään tekevät elokuvassa muun muassa elokuvaohjaajat Vittorio de Sica ja Federico Fellini, näyttelijä Marcello Mastroianni sekä tv-juontaja Mike Bongiorno.

## Vastaanotto
Elokuva sai Suomessa ensi-iltansa vasta 1983. Kymmenestä suomalaisesta ensi-iltakriitikosta kaksi antoi elokuvalle kolme tähteä, neljä kaksi tähteä ja kaksi yhden tähden, keskiarvona 2,13 tähteä neljästä. Elokuva sai Suomen teatterikierroksellaan 3&nbsp;284 katsojaa, millä se sijoittuu vuonna 1983 Suomen-ensi-iltansa saaneen 238 elokuvan joukossa sijalle 159.

## Lähteet
Natsumi Hoshi

**Natsumi Hoshi** (, s. 21. elokuuta 1990 Koshigaya, Saitaman prefektuuri) on japanilainen perhosuinnin maailmanmestari ja olympiamitalisti. Hän edustaa Swimming Daikyo SS -seuraa ja on pituudeltaan 163&nbsp;cm.

Hoshi sijoittui 2008 Pekingin olympialaisissa 200 metrin perhosuinnissa kymmenenneksi. Aasian kisoissa Kantonissa 2010 hän sai samassa lajissa hopeaa ajalla 2.07,96. Shanghain MM-kilpailuissa 2011 hän sijoittui 200 metrin perhosuinnissa neljänneksi ja Shenzhenin universiadeissa toiseksi.

Hoshi saavutti Lontoon olympialaisissa 2012 pronssia 200 metrin perhosuinnissa ajalla 2.05,48. Barcelonan MM-kilpailuissa 2013 hän oli samalla matkalla neljäs. Tyynenmeren-mestaruuskilpailuissa Gold Coastissa 2014 hän sai 200 metrin perhosuinnissa hopeaa. Saman vuoden Incheonin Aasian kisoissa hän saavutti kultaa 4&nbsp;×&nbsp;100&nbsp;metrin sekauintiviestissä ja hopeaa 200 metrin perhosuinnissa ajalla 2.08,04.

Hoshi voitti 200 metrin perhosuinnin maailmanmestaruuden Kazanissa 2015 ajalla 2.05,56. Hän sai Rio de Janeiron olympialaisissa 2016 samassa lajissa pronssia ajalla 2.05,20 ja sijoittui 100 metrin perhosuinnissa 11:nneksi.

## Lähteet ja huomautukset
Paris School of Business

**Paris School of Business** (ennen ESG Management School) on eurooppalainen kauppakorkeakoulu, joka toimii Pariisissa ja Rennessa. PSB perustettiin Ranskassa vuonna 1974.

PSB:llä on kaksi kansainvälistä akkreditointia (AMBA ja CGE). Koulun merkittäviin alumneihin lukeutuvat muun muassa Franck Louvrier (CEO Publicis Events) ja Vianney (Laulaja).

## Lähteet

## Aiheesta muualla
*Virallinen kotisivu
Jacob Tremblay

**Jacob Tremblay** (s. 5. lokakuuta 2006 Vancouver, Brittiläinen Kolumbia, Kanada) on kanadalainen näyttelijä, joka voitti lapsiroolistaan elokuvassa *[[Room (vuoden 2015 elokuva)|Room]]* (2015) parhaan nuoren näyttelijän Critics’ Choice -palkinnon ja oli ehdolla parhaan miessivuosan SAG-palkintoon. Tremblay on näytellyt myös elokuvissa *[[Wonder (elokuva)|Wonder]]* (2017) ja *[[Good Boys (elokuva)|Good Boys]]* (2019). Tremblayn perheeseen kuuluu isä Jason Tremblay, äiti Christina Tremblay ja siskot Emma ja Erica.

## Osittainen filmografia

* *[[Smurffit 2]]* (2013)
* *[[Room]]* (2015)
* *Ennen Heräämistä* (2016)
* *[[Wonder (elokuva)|Wonder]]* (2017)
* *[[Good Boys]]* (2019)
* *[[Doctor Sleep (elokuva)|Doctor Sleep]]* (2019)
* *[[Luca (vuoden 2021 elokuva)|Luca]]* (2021)
* *The Toxic Avenger* (2023)
* *[[Pieni merenneito (vuoden 2023 elokuva)|Pieni merenneito]]* (2023)
* *[[Villimetsä (elokuva)|Villimetsä]]* (2024)

## Lähteet

## Aiheesta muualla
*
Karlie Kloss

**Karlie Kloss** (3. elokuuta 1992, Chicago) on yhdysvaltalainen malli. Vuosina 2013–2015 hän kuului Victoria’s Secret-malliston esittelijöihin, niin sanottuihin Victoria’s Secretin enkeleihin.

Kloss on opiskellut vuonna 2014 tietokoneohjelmointia Flatiron Schoolissa ja innostui alasta niin paljon, että päätti myöntää kouluun stipendejä nuorten naisten ohjelmointikursseille. Tämän jälkeen hän perusti koulusta erillisen *Kode with Klossy* -ohjelman, joka järjestää 13–18-vuotiaille tytöille ohjelmointileirejä isoissa kaupungeissä ympäri Yhdysvaltoja.

## Lähteet

## Aiheesta muualla
Voinosalo

**Voinosalo** () on kylä Leningradin alueen Jaaman piirin Kattilan kunnassa Venäjällä. Se sijaitsee Länsi-Inkerin ylängöllä Tolbovkajoen yläjuoksulla kolme kilometriä Kattilan taajamasta etelään. Kylässä on 25 asukasta (vuonna 2010).

Voinosalon luota on löydetty keskiaikainen asuinpaikka, hautakumpuja ja kiviristejä. Hautojen esineistö viittaa slaavilaiseen asutukseen. Toldogan vatjalaispogostaan kuulunut kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Tuolloin se oli yksi alueen raudantuotannon keskuksista.

Peter von Köppenin mukaan Voinosalon asukkaat olivat venäläisiä, jotka kuuluivat Kattilan ortodoksiseen seurakuntaan. Kylän talonpojat olivat 1860-luvulle saakka tilanomistajan maaorjia. Sen jälkeen he kuuluivat kyläkuntana Kattilan volostiin. Vuonna 1899 kylässä oli 82 taloutta ja 410 asukasta, joista viisi oli ”sekoittuneita” ja loput venäläisiä. Neuvostoaikana Voinosalo kuului Suuren-Rutjan ja vuodesta 1954 lähtien Kattilan kyläneuvostoon.

## Lähteet
Sinivalohoito

**Sinivalohoito** on hoitomuoto, jossa iho altistetaan siniselle valolle. Vuodesta 2014 eteenpäin psoriasis-potilailla on ollut mahdollisuus hoidattaa psoriasista sinisellä valolla. Tutkimuksessa on osoitettu, että psoriasista voidaan tehokkaasti hoitaa valolla, jonka aallonpituus on 453 nm. Tämä johtunee sinisen valon ominaisuuksista, jotka hillitsevät ihosolujen (sarveissolujen) lisääntymisen kiihtymistä, mikä aiheuttaa psoriasiksen oireita. Lisäksi sininen valo vähentää psoriasikseen liittyvää ihon tulehtuneisuutta. UV-säteetön sininen valo on saatavilla kannettavan lääkinnällisen laitteen muodossa, jossa ei käytetä kemiallisia aineita.

## Katso myös
* Kirkasvalohoito

## Lähteet
Ashley Rickards

**Ashley Rickards** (s. 4. toukokuuta 1992) on yhdysvaltalainen näyttelijä, joka on tullut tunnetuksi Jenna Hamiltonin roolista televisiosarjassa *[[Awkward]]* ja Samantha "Sam" Walkerin roolista televisiosarjassa *[[Tunteet pelissä]]*.

Rickarsin läpimurtorooli oli vuoden 2011 indie-elokuvassa *Fly Away*, jossa hän esitti autistista tyttöä. Hän sai roolista parhaan roolisuorituksen palkinnon saman vuoden Arizonan filmifestivaaleilla.

## Lähteet

## Aiheesta muualla
Sokerideittailu

**Sokerideittailu** eli **sugardating** on suhde, jossa vanhempi ja varakkaampi osapuoli sponsoroi nuorempaa seuralaistaan. Yleensä kyse on vanhemman miehen (sugar daddy) ja nuoremman naisen (sugar babe) välisestä suhteesta, jossa mies tukee naista taloudellisesti. Kyse voi olla esimerkiksi puhelinlaskun tai vuokran maksamisesta, yhteisestä lomamatkasta tai lahjojen antamisesta.  Myös vanhemman naisen (sugar mama) ja nuoremman miehen (toy boy) sekä sugardaddyn ja toy boyn väliset suhteet ovat yleisiä. Sokerideittailua on kutsuttu myös ”prostituution harmaaksi alueeksi”, sillä joissakin tapauksissa seksin myyminen on osa sokerideittailua. Ylen MOT:n ja A-Studion vuonna 2018 tekemän selvityksen mukaan sokerideittailun ohessa käydään usein avointa seksikauppaa.

Pohjoismaissa sokerideittailu on ollut erityisen suosittua Tanskassa, jossa sokerideittisivustoilla on ainakin 45 000 jäsentä. Britanniassa ja Yhdysvalloissa sokerideittailu on ollut opiskelijoiden keino ansaita lisärahaa, sillä lukukausimaksut ovat näissä maissa hyvin korkeat.  Sokerideittailu on kasvava ilmiö myös Suomessa. 

Nimitys juontaa juurensa kalifornialaisen sokeriteollisuudessa toimineen liikemiehen Adolph B. Spreckelsin ja hänen vaimonsa Alma de Brettevillen välisestä suhteesta. Alma kutsui miestään "sugar daddyksi".

## Lähteet
Kanako Watanabe

**Kanako Watanabe** (, s. 15. marraskuuta 1996 Tokio) on japanilainen rintauinnin maailmanmestari. Hän on pituudeltaan 164&nbsp;cm.

Watanabe saavutti junioreiden MM-kilpailuissa Limassa 2011 kultaa 200 metrin rintauinnissa ja 4&nbsp;×&nbsp;100&nbsp;metrin sekauintiviestissä sekä hopeaa 100 metrin rintauinnissa. Lontoon olympialaisissa 2012 hän sijoittui 200 metrin rintauinnissa 14:nneksi. Saman vuoden lyhyen radan MM-kilpailuissa Istanbulissa hän sai pronssia 200 metrin rintauinnissa ajalla 2.19,39. Barcelonan MM-kilpailuissa 2013 hän oli samalla matkalla yhdestoista.

Watanabe voitti 2014 Tyynenmeren-mestaruuskilpailuissa Gold Coastissa 200 metrin rintauinnin ja sijoittui toiseksi 100 metrin rintauinnissa. Incheonin Aasian kisoissa hän saavutti kultaa 200 metrin rintauinnissa ja 4&nbsp;×&nbsp;100&nbsp;metrin sekauintiviestissä sekä hopeaa 100 metrin rintauinnissa, 200 metrin sekauinnissa ja 4&nbsp;×&nbsp;100&nbsp;metrin vapaauintiviestissä. Dohan lyhyen radan MM-kilpailuissa hän saavutti kultaa 200 metrin rintauinnissa ajalla 2.16,92 ja pronssia 4&nbsp;×&nbsp;100&nbsp;metrin sekauintiviestissä..

Watanabe voitti 200 metrin rintauinnin maailmanmestaruuden Kazanissa 2015 ajalla 2.21,15, sai hopeaa 200 metrin sekauinnissa ajalla 2.08,45 ja sijoittui neljänneksi 100 metrin rintauinnissa. Rio de Janeiron olympialaisissa 2016 hän karsiutui 100 ja 200 metrin rintauinnin välierissä. Taipein universiadeissa 2017 hän voitti kultaa 100 ja 200 metrin rintauinnissa sekä 4&nbsp;×&nbsp;100&nbsp;metrin sekauintiviestissä. Jakartan Aasian kisoissa 2018 hän voitti kultaa 200 metrin rintauinnissa ajalla 2.23,05.

## Lähteet ja huomautukset
Fluometuroni

**Fluometuroni** (C10H11N2OF3) on ureajohdannaisiin kuuluva orgaaninen yhdiste. Yhdistettä voidaan käyttää maataloudessa herbisidinä.

## Ominaisuudet
Huoneenlämpötilassa fluometuroni on väritöntä tai valkoista kiteistä ainetta. Yhdiste liukenee veteen vain hyvin niukasti, mutta liukenee useisiin orgaanisiin liuottimiin kuten etanoliin, isopropanoliin, asetoniin, dimetyyliformamidiin, dikloorimetaaniin ja tolueeniin. Yhdiste estää kasvien fotosynteesiä, erityisesti fotosynteesin elektroninsiirtoketjua, sekä karotenoidien biosynteesiin tarvittavia fytoeenidesaturaasientsyymejä. Aine imeytyy kasveihin juurien ja lehtien välityksellä. Nisäkkäille fluometuroni ei ole erityisen myrkyllistä, mutta ärsyttää silmiä, hengitysteitä ja ihoa sekä voi aiheuttaa allergisen reaktion.

## Valmistus ja käyttö
Fluometuronia voidaan valmistaa m-trifluorimetyylifenyyli-sisosyanaatin ja dimetyyliamiinin välisellä reaktiolla tai m-aminobentsotrifluoridin ja dimetyylikarbomoyylikloridin välisellä reaktiolla.

Fluometuronia voidaan käyttää selektiivisenä rikkaruohomyrkkynä muun muassa puuvilla-, sokeriruoko- ja soijapapuviljelmillä. Yhdistettä käytetään joko liuoksena tai pulverina.

## Lähteet

## Aiheesta muualla
*Toxin and Toxin Target Database (T3DB): Fluometuron 
*Kyoto Encyclopedia of Genes and Genomes (KEGG): Fluometuron 
*ChemBlink: Fluometuron
4finance

**4finance Group** on kansainvälinen rahoituspalveluita tarjoava yhtiö, joka toimii seuraavissa 17 eri maassa: Argentiina, Armenia, Bulgaria, Dominikaaninen tasavalta, Espanja, Georgia, Latvia, Liettua, Meksiko, Puola, Romania, Ruotsi, Slovakia, Suomi, Tanska, Tšekki ja Yhdysvallat. Konserni työllistää tällä hetkellä yli 3&nbsp;500 henkilöä ja sen tuotteita ovat Vivus, SMSCredit ja Zaplo.

## Yritys
4finance perustettiin Latviassa vuonna 2008. Yhtiön pääkonttori sijaitsee Riiassa. 4finance on myöntänyt tähän mennessä yli 11,5 miljoonaa lainaa ja vuonna 2016 konsernin liikevaihto oli 393,2 miljoonaa euroa. Lainaportfolion arvo joulukuun lopussa 2016 oli 493,9 miljoonaa euroa. Yhtiö julkaisee neljännesvuosittain tulosraportin verkkosivustollaan.

Suomessa yhtiön aputoiminiminä ovat mm. Fleksiluotto, Onnenluotto, Vivus.fi ja Vivusjousto -nimiset pelvelut. 4financen Suomen maajohtajana toimii Tuomas Louhela ja Suomen yrityksessä toimii noin 40 henkilöä.

## Markkinointikielto
Vivus.fi nousi otsikoihin vuonna 2014 kun kuluttaja-asiamies määräsi 4financelle kiellon kuluttajaluottojen lainvastaisesta markkinoinnista. Kieltoa oli noudatettava 50&nbsp;000 euron sakon uhalla. Luottojen hintatiedot kerrottiin mainoksien alalaidassa liian pienellä tekstityypillä. Tiedot on kuluttaja-asiamiehen mukaan ilmoitettava “selkeällä ja helposti havaittavalla tavalla”. Vuotta aiemmin kuluttaja-asiamies oli huomauttanut 4financea liian suurista ja lainvastaisista perintäkuluista.

Lokakuussa 2017 markkinaoikeus kielsi 4financea jatkamasta neljää erityistä toimintatapaansa, kolmea niistä kutakin 100&nbsp;000 euron uhkasakolla: kuluttajansuojalain mukaisten tietojen antaminen vasta, kun asiakas on jo sitoutunut lainaan; koron ilmoittaminen päivä- tai kuukausikorkona eikä vuosikorkona; ja yli 50 prosentin viivästyskoron periminen kuluttajansuojalain vastaisesti. 4Finance oli perinyt jopa 182,5 prosentin viivästyskorkoa.

## Urheilusponsorointi
Vuonna 2014 4finance solmi kaksi merkittävää yhteistyösopimusta suomalaisomistuksessa olevien seurojen, Jokereiden ja Pelicansin, kanssa. Nelivuotinen sopimus oli vuositasolla Pelicansin historian suurin.

## Lähteet
Elli Haloo

**Elli Haloo** (oik. **Elisa Katariina Tiilikainen**, s. 30. heinäkuuta 1990) on suomalainen laulaja-lauluntekijä, joka on tullut tunnetuksi Haloo Helsinki! -yhtyeen laulajana ja basistina. Yhtyeen ollessa tauolla vuodet 2018–2020 Tiilikainen teki soolouraa taiteilijanimellä **Ellips**.

## Ura
Vuonna 2006 kitaristien Leo Hakasen ja Jere Marttilan sekä rumpali Jukka Soldanin tuoreesta bändistä puuttui vielä laulaja. Laulajaksi löydettiin lopulta Elisa Tiilikainen ja muodostui Haloo Helsinki! -yhtye. Yhtyeen myötä Tiilikainen päätyi käyttämään taiteilijanimeä Elli Haloo. Yhtyeen suosio kasvoi levy levyltä ja myös yhtyeen kirjoitusvastuu esittämistään kappaleista. Yhtyeen viidennellä albumilla, *[[Kiitos ei ole kirosana]]*, kaikki albumin kappaleet olivat pääasiassa Hakasen, Marttilan ja Ellin tekemiä. Tämän jälkeenkin lähes kaikki yhtyeen sanoitukset ovat olleet Ellin kirjoittamia.

Haloo Helsinki! -yhtyeen jäätyä vuonna 2018 tauolle ilmoitti Elli Haloo lokakuussa 2018 siirtyvänsä tauon ajaksi soolouralle. Soolourallaan hän päätyi käyttämään Ellips-taiteilijanimeä. Ellipsin Matti Mikkolan tuottama esikoisalbumi *[[Yhden naisen hautajaiset]]* julkaistiin huhtikuussa 2019 ja sen ensimmäinen single ”Maailma on rikki” tammikuussa 2019. 5. kesäkuuta 2019 Ellips julkaisi oman versionsa Topi Sorsakosken ”On kesäyö” -kappaleesta. Tämä on jäänyt toistaiseksi viimeiseksi Ellipsin soololevytykseksi.

Vuonna 2020 Haloo Helsinki! alkoi äänittää seitsemättä albumiaan, joka julkaistiin syyskuussa vuonna 2021.

## Yksityiselämä
Tiilikaisella on Emilia-niminen sisko.
Tiilikainen seurusteli vuosina 2012–2014 VilleGallen kanssa.

Vuonna 2023 Tiilikaisen uutisoitiin seurustelevan kitaristi Janne Kasurisen kanssa.

Elokuussa 2025 Tiilikainen ilmoitti olevansa raskaana ja saavansa lapsen loppuvuonna.

## Diskografia
### Albumit

### Singlet
}
|}

### Haloo Helsinki!

## Filmografia
### Dubbaukset

## Lähteet

## Aiheesta muualla
* Ellipsin kotisivut
Riitta Salmelin

**Riitta Helena Salmelin** (s. ) on professori Aalto-yliopiston Neurotieteen ja lääketieteellisen tekniikan laitoksella. Hänen tutkimusalueensa on systeeminen ja kognitiivinen neurotiede. Salmelin on toiminut akatemiaprofessorina kausina 1.8.2006-31.7.2011 ja 1.1.2012-31.12.2016. Hän on Systeemisen neurotieteen ja aivokuvantamisen huippuyksikkön varajohtaja.

Professori Salmelin on ollut Academia Europæan jäsen vuodesta 2002 ja Suomalaisen Tiedeakatemian jäsen vuodesta 2009 lähtien.

## Lähteet

## Aiheesta muualla
*Google Scholar: Riitta Salmelin  (scholar.google.com)
*
Katri Räikkönen-Talvitie

**Katri Räikkönen-Talvitie** (s. 1963) on psykologian professori Helsingin yliopiston Käyttäytymistieteiden laitoksella. Vuodesta 2012 hän on ollut Suomalaisen Tiedeakatemian jäsen. Professori Räikkönen-Talvitie tutkii sikiöaikaisen kasvuympäristön vaikutuksia yksilön myöhempään elämään. Räikkönen-Talvitie oli akatemiaprofessori kaudella 2015–2019.

## Lähteet

## Aiheesta muualla
* Akatemiaprofessorit. Helsingin yliopisto.
Olli Raitakari

**Olli Tuomas Raitakari**  (s. 6. maaliskuuta 1963 Pori) on suomalainen kardiovaskulaarilääketieteen professori Turun yliopiston Kliinisen lääketieteen laitoksella vuodesta 2007. Hän johtaa myös Turun yliopiston Sydäntutkimuskeskusta. Raitakari on akatemiaprofessori vuosina 2012–2016 ja 2019-2023.

Raitakari valmistui ylioppilaaksi Porin Lyseon lukiosta 1983. Lääketieteen lisensiaatiksi hän valmistui 1989 ja väitteli tohtoriksi vuonna 1995 Turun yliopistossa. Raitakari suoritti kliinisen fysiologian erikoislääkäritutkinnon 1996 ja hänet nimitettiin Turun yliopiston epidemiologian dosentiksi 1997. Vuodesta 2001 hän on ollut myös kliinisen fysiologian dosentti Kuopion yliopistossa.

## Lähteet

## Aiheesta muualla
*STRIP-tutkimushanke (utu.fi)
Asla Pitkänen

**Asla Sirkka Liisa Pitkänen** (s. 10. helmikuuta 1959 Uukuniemi) on suomalainen neurotieteen professori Itä-Suomen yliopistossa. Hänen tutkimusalueensa on solu- ja molekyylitason neurotiede. Hän on maailman johtavia epilepsiatutkijoita ja toimi akatemiaprofessorina kaudella 1.1.2014–31.12.2018. Professori Pitkänen on palkittu useasti niin kotimaassa kuin kansainvälisestikin.

## Lähteet
Seppo Suhonen

**Seppo Tapio Suhonen** (16. toukokuuta 1938 Iisalmi – 13. syyskuuta 2010) oli suomalainen kielitieteilijä ja professori. Hän oli Helsingin yliopiston itämerensuomalaisten kielten professori 1978–2001. Hänen tutkimuskohteitaan olivat itämerensuomalaisten kielten lainasuhteet ja sanasto. Hän oli Virittäjän päätoimittaja 1988–1991.

## Julkaisut
* *Die jungen lettischen Lehnwörter im Livischen* (1973)
* *Vatjan kielen Kukkosin murteen sanakirja*, toim. (1980)

## Lähteet
Arun

**Arun** on  asukkaan hallintopiiri West Sussexin kreivikunnassa Englannin kanaalin rannalla. Hallintopiiri jakautuu 30 kuntaan (*civil parish*), joista suurimpia ovat Littlehampton (), Bognor Regis () ja Rustington ().

Arun perustettiin vuonna 1974 yhdistämällä Bognor Regis, Littlehampton ja Arundel sekä osia Worthingin maalaiskunnasta ja Chichesteristä. Littlehampton on sen hallinnollinen keskus. Hallintopiiri on saanut nimensä sen läpi virtaavasta Arunjoesta.

## Lähteet

## Aiheesta muualla
Petri Toiviainen

**Petri Heikki Toiviainen** (s. 8. marraskuuta 1959 Jyväskylä) on Jyväskylän yliopiston professori. Hän johti Suomen Akatemian Monitieteisen musiikintutkimuksen huippuyksikköä ajalla 1.1.2008–31.12.2013 ja toimi akatemiaprofessorina kaudella 1.1.2014–31.12.2018.
Akatemiaprofessuurin aikana hän pyrki syventämään tietämystä kehon ja aivojen roolista musiikin havaitsemisessa. Turkimustietoa voidaan soveltaa esimerkiksi musiikkiterapiaan, musiikkikasvatukseen ja musiikin esittämiseen.. Ajalla 1.1.2022–31.12.2029 hän johtaa Suomen Akatemian nimeämää Musiikin, mielen, kehon ja aivojen tutkimuksen huippuyksikköä. Hän sai Suomen kulttuurirahaston suurpalkinnon vuonna 2025.

## Lähteet

## Aiheesta muualla
*Petri Toiviainen / Publications  (jyu.fi)
*Petri Toiviainen (2012) The Tango Brain 2: Encephalic Aviation (vimeo.com)
Timo Vesala

**Timo Veikko Vesala** (s. 14. heinäkuuta 1963 Janakkala) on meteorologian professori Helsingin yliopiston fysiikan laitoksella. Hän on akatemiaprofessori kaudella 2015–2019 ja tutkii biosfäärin ja ilmakehän välisiä takaisinkytkentöjä.

Hän on sekä Suomalaisen Tiedeakatemian (2005–) että Suomen Tiedeseuran (2015–) jäsen. Vuonna 2003 hänelle myönnettiin Suomalaisen Tiedeakatemian Väisälän palkinto (meteorologia).

Vesala oli yksi kolmesta viidennen IPCC-raportin  hiilet ja biokemialliset kierrot -luvun arvioivista kirjoittajista, jotka tarkkailivat kokonaisuuden kattavuutta ja kommentteihin vastaamista.

## Lähteet

## Aiheesta muualla
*Suomi voi käyttää metsiä ilmastoviisaasti (Mielipide-palstan kirjoitus, 16.12.2015)   (hs.fi)
Markku Peltonen

**Markku Aimo Olavi Peltonen** (s. 9. joulukuuta 1957 Helsinki) on uuden ajan aatehistoriaa tutkiva professori Helsingin yliopiston filosofian, historian, kulttuurin ja taiteiden tutkimuksen laitoksella. Hän on akatemiaprofessori kaudella 1.1.2014–31.12.2018.

Peltonen valmistui Helsingin yliopistosta filosofian maisteriksi 1984, lisensiaatiksi 1988 ja tohtoriksi vuonna 1992 pääaineenaan yleinen historia. Tutkijanuransa aikana hän on vieraillut myös Cambridgen ja Princetonin yliopistoissa. Vuosina 2007–2019 hän toimi aatehistorian professorina ja on vuodesta 2009 lähtien ollut yleisen historian professori Helsingin yliopistossa. Akatemiaprofessuurin vuoksi hän oli virkavapaalla professorin virasta 2014–2018. Tällöin hän tutki demokratian käsitettä 1600-luvulla. 

Peltonen on ollut Suomalaisen Tiedeakatemian jäsen vuodesta 2009.

## Lähteet
Jukka Pekola

**Jukka Pekola** on fysiikan professori Aalto-yliopiston teknillisen fysiikan laitoksella. Hän johtaa kansallista kvanttiteknologian QTF-huippuyksikköä ja on ollut akatemiaprofessori vuosina 2000–2005 ja  2014–2018. Professori Pekolan tutkimus käsittelee nanorakenteiden termodynamiikkaa ja hän on nanorakenteiden lämmönsiirto-ominaisuuksien huippututkijoita maailmassa.

Vuonna 1992 alkoi Jukka Pekola toimia Jyväskylän yliopiston fysiikan laitoksella toteuttamassa  nanotekniikan laboratoriota ja siihen liittyvää tutkimusta.

## Lähteet

## Aiheesta muualla
*Jyväskylän yliopisto: Jukka Pekola akatemiaprofessoriksi
Johanna Niemi

**Johanna Taru Marja Niemi** (1981–2007 *Niemi-Kiesiläinen*, s. 23. marraskuuta 1957 Helsinki) on prosessioikeuden professori Turun yliopistossa. Hänet on nimitetty Helsingin yliopiston oikeustieteellisen tiedekunnan dekaaniksi vuoden 2022 alusta alkaen. Tutkimuksessaan Niemi on erikoistunut ylivelkaantumistilanteiden sääntelyyn, oikeudenkäyntimenettelyyn ja sukupuolittuneeseen väkivaltaan.

## Elämä ja ura
Niemi kirjoitti ylioppilaaksi Helsingissä. Hän valmistui oikeustieteen maisteriksi Helsingin yliopiston oikeustieteellisestä tiedekunnasta 1982 ja auskultoi Rovaniemellä. Varatuomarin arvon Niemi sai vuonna 1984 ja oikeustieteen lisensiaatin 1988. Hän väitteli Helsingin yliopistossa vuonna 1995 velkajärjestelylainsäädäntöä koskevalla väitöskirjalla.

Prosessioikeuden dosentin arvon Niemi sai vuonna 1996 Helsingin yliopistossa ja 2008 Lapin yliopistolta. Vuosina 1997–1998 hän oli Fulbright-tutkijana Wisconsinin yliopistossa Madisonissa. Pykälä ry myönsi hänelle parhaan opettajan palkinnon vuonna 2000. Vuosina 1998–2004 Niemi johti kahta tutkimushanketta, joissa analysoitiin sukupuolistuneen väkivallan tulkintoja oikeuden neutraalissa kielenkäytössä.

Niemi toimi Uumajan yliopiston oikeustieteen professorina 2004–2007. Hän on jatkanut yhteistyötä ruotsalaisten juristikoulutusten kanssa. Niemi toimi vanhempana tutkijana Helsingin yliopiston Oikeuspoliittisessa tutkimuslaitoksessa (Kriminologian ja oikeuspolitiikan instituutti, nykyinen Kriminologian ja oikeuspolitiikan instituutti) 2007–2009. Hän oli Lundin yliopiston vieraileva professori vuosina 2009–2012. Niemi valittiin Helsingin yliopiston Vaasan yksikön oikeustieteen professoriksi vuonna 2010. Turun yliopiston prosessioikeuden professoriksi hän siirtyi 2014. Hän toimi tasa-arvon ja sukupuolen tutkimukseen keskittyvänä Minna Canth -akatemiaprofessorina kaudella 2015–2019. Niemi on ohjannut väitöskirjoja Helsingin ja Uumajan yliopistoissa. Vuonna 2020 hänet valittiin Suomalaisen Tiedeakatemian jäseneksi.

Suomen liike- ja virkanaisten liitto valitsi Niemen Vuoden naiseksi 2018. Niemi oli ehdolla kevään 2019 eduskuntavaaleissa vihreiden listalla. Hän on toiminut aiemmin myös vihreiden kaupunginvaltuutettuna. 

Helsingin kaupungin pääekonomisti Mikko Kiesiläinen on Niemen poika.

## Lähteet
Parasite

**Parasite** voi tarkoittaa ainakin seuraavia:

* *[[Parasite!]]*, Mustaschin EP-levy vuodelta 2006
* *[[Parasiitti – tehty tappamaan]]* (*Parasite*), tieteiskauhuelokuva vuodelta 1982
* *[[Parasite (vuoden 2019 elokuva)|Parasite]]*, Bong Joon-hon ohjaama jännityselokuva vuodelta 2019
Luettelo televisiosarjan Villi kortti jaksoista

Tämä on luettelo Yle TV2:lla lokakuussa 2015 alkaneen urheiluaiheisen paneelishow'n **[[Villi kortti (televisiosarja)|Villin kortin]]** jaksoista.

## Ensimmäinen tuotantokausi (2015)

## Toinen tuotantokausi (kevät 2016)
Ensimmäisessä jaksossa ei ollut vierasta, sillä siinä keskityttiin Kyrön ja Pölläsen tilalle uudeksi panelistiksi tulleeseen koomikko Ville Myllyrinteeseen.

## Kolmas tuotantokausi (syksy 2016)
Villin kortin kolmas tuotantokausi esitetään syksyllä 2016. Uusiksi panelisteiksi tulivat Minna Kauppi ja Pilvi Hämäläinen

## Neljäs tuotantokausi (kevät 2017)
Villin kortin neljäs tuotantokausi tullaan esittämään keväällä 2017. 

## Lähteet
Juha Merilä

**Juha Merilä** on evoluutiobiologi ja populaatiogenetiikan professori Helsingin yliopistossa. Hän on ollut akatemiaprofessorina vuodet 2006–2011 ja 2013–2017. Hänen tutkimustyönsä käsittelevät mm. eliöiden sopeutumista eri ympäristöihin, sekä sopeutumista elinympäristöjen muutoksiin. Erityisesti ekologisesti merkityksellisten ominaisuuksien evoluutio ja genetiikka, sekä eliöiden sopeutuminen ilmastonmuutokseen ovat olleet hänen mielenkiintonsa kohteina. Töissään hän on soveltanut ekologian, evoluutiobiologian, ekofysiologian, perinnöllisyystieteen ja bioinformatiikan menetelmiä. Hänen tutkimustensa mallilajeja ovat olleet monet selkärankaislajit, erityisesti linnut, sammakot ja kalat. 

## Lähteet

## Aiheesta muualla
*Akatemiaprofessori Juha Merilä kansainvälisen evoluutiobiologien listan 22. sijalle (2014) (helsinki.fi)
*Julkaisut siteerauksen Google Scholarissa
Martti Sulonen

**Martti Seppo Sulonen** (7. syyskuuta 1922 Tampere ‒ 30. heinäkuuta 2011 Helsinki) oli suomalainen tekniikantutkija ja professori. Hän oli Teknillisen korkeakoulun metalliopin professori 1965–1986.

## Lähteet
Roland Kökény

**Roland Kökény** (s. 24. lokakuuta 1975 Miskolc) on unkarilainen ratamelonnan olympiavoittaja, maailmanmestari ja Euroopan-mestari. 185 senttimetriä pitkä ja 89 kilogrammaa painava Kökény edustaa Csepeli KKE -seuraa.

Kökény saavutti olympiakultaa kajakkikaksikon 1 000 metriltä yhdessä Rudolf Dombin kanssa vuoden 2012 kesäolympialaisista Lontoosta. Kökény kilpaili kajakkiyksikössä myös vuosien 2000 ja 2004 kesäolympialaisissa. MM-kilpailuista Kökény on saavuttanut kaksi kultaa, kaksi hopeaa ja yhden pronssin. EM-kilpailuista hänellä on kaksi kultaa, kuusi hopeaa ja yksi pronssi.

## Lähteet
Kalevi Kauranne

**Leevi Kalevi Kauranne**, vuoteen 1937 *Nieminen*, (24. heinäkuuta 1927 Hollola – 12. heinäkuuta 2011 Nastola) oli suomalainen geologi ja professori. Hänet nimitettiin rakennusgeologian apulaisprofessoriksi Tampereen teknilliseen korkeakouluun 1968. Hän oli aiemmin työskennellyt Geologisessa Tutkimuslaitoksessa ja palasi sinne 1970 osastonjohtajaksi. Vuonna 1980 hänet nimitettiin ylijohtajaksi, ja hän jäi virasta eläkkeelle 1991.

## Lähteet
Mat Bodie

**Mathew Bodie** (s. 7. maaliskuuta 1990 East St. Paul, Manitoba, Kanada) on kanadalainen jääkiekkoilija, joka pelaa KHL-joukkue Torpedo Nižni Novgorodissa.

Varaamattomaksi pelaajaksi jäänyt Bodie solmi vuoden mittaisen tulokassopimuksen New York Rangersin kanssa 15. huhtikuuta 2014. Seuraavana kesänä 17. heinäkuuta 2015 hän teki vuoden jatkosopimuksen seuran kanssa. Hän toimi AHL-seura Hartford Wolf Packin kapteenina.

Bodie pelasi Rangersin farmiseurassa Hartford Wolf Packissa kevääseen 2017 saakka. Hän oli tehnyt kauden 2016–2017 aikana 30 pistettä 45 ottelussa ja oli 12:ntena AHL:n puolustajien pistepörssissä, kun Buffalo Sabres hankki hänet Rangersista vaihdossa Daniel Catenacciin.

## Tilastot

## Lähteet
* 
* 
* 

### Viitteet
Matti Lassas

**Matti Juhani Lassas** (s. 1969 Helsinki) on sovellettua matematiikkaa tutkiva  professori Helsingin yliopiston matematiikan ja tilastotieteen laitoksella. Hän on toiminut Suomen Akatemian inversio-ongelmien huippuyksikkön ja Käänteisen mallittamisen ja kuvantamisen huippuyksikön johtajana.  Hän on johtanut myös Suomen akatemian Inversio-ongelmien tohtoriohjelmaa. Professori Lassas on akatemiaprofessori kausilla 1.1.2014–31.12.2018 ja 1.1.2019-31.12.2023.

Lassas opiskeli Helsingin yliopistossa, ja valmistui sekä filosofian kandidaatiksi että lisensiaatiksi vuonna 1992 ja tohtoriksi vuonna 1996.  Hänen väitöskirjansa (1995) oli otsikoitu *Non-Selfadjoint Inverse Spectral Problems and Their Applications to Random Bodies*. Työn ohjaajana oli Erkki Somersalo.  

Hänelle on myönnetty Suomalaisen Tiedeakatemian Väisälän palkinto (2004), Inverse Problems International Associationin Calderon palkinto ja Suomen Tiedeseuran E.J. Nyströmin palkinto (2020). Suomalaisen Tiedeakatemian jäsen hän on ollut vuodesta 2013 ja Suomen Tiedeseuran jäsen vuodesta 2020. 

## Lähteet
Sundblom

**Sundblom** on muun muassa seuraavien henkilöiden sukunimi:

* Haddon Sundblom (1899–1976), yhdysvaltalainen taiteilija
* Julius Sundblom (1865–1945), ahvenanmaalainen toimittaja ja poliitikko
* Torsten Sundblom (s. 1951), ahvenanmaalainen poliitikko
Salvador Pérez

**Salvador Johan Pérez Diaz** (s. 10. toukokuuta 1990 Valencia) on venezuelalainen baseballpelaaja, joka edustaa MLB:ssä pelaavaa Kansas City Royalsia. Pelipaikaltaan oikealta heittävä ja lyövä Pérez on sieppari. Hän on 191 senttimetriä pitkä ja painaa 109 kilogrammaa.

Pérez teki amatöörisopimuksen Royalsin kanssa vuonna 2006. Hän debytoi MLB:ssä elokuussa 2011. Vuosina 2013–2015 hänet on sekä valittu sarjan tähdistöotteluun että palkittu oman pelipaikkansa Golden Glovella. Vuonna 2015 Pérez valittiin World Seriesin parhaaksi pelaajaksi Royalsin voittaessa MLB:n mestaruuden.

## Saavutukset
**Kansas City Royals**
* World Series: 2015

**Henkilökohtainen**
* World Seriesin MVP: 2015
* Major League Baseballin tähdistöjoukkue: 2013, 2014, 2015
* Golden Glove: 2013, 2014, 2015

## Lähteet

## Aiheesta muualla
Göran Sundholm (kemisti)

**Göran Oskar Sundholm** (s. 6. elokuuta 1936 Helsinki
) on suomalainen kemisti. Hän oli Teknillisen korkeakoulun fysikaalisen kemian professori. Hänen tutkimusalaansa oli sähkökemia.

Sundholm kirjoitti ylioppilaaksi Helsingin uudesta ruotsinkielisestä yhteiskoulusta (1954). Hän valmistui Teknillisestä korkeakoulusta diplomi-insinööriksi 1959, tekniikan lisensiaatiksi 1963 ja tohtoriksi 1969. Hän oli Helsingin yliopiston fysikaalisen kemian dosentti (1971–1988). 

Hän toimi Teknillisen korkeakoulun assistenttina (1963–1969), fysikaalisen kemian apulaisprofessorina (1971–1976) ja professorina 1976–2001. 

Hänen tieteellinen tuotantonsa käsittää noin 200 julkaisua erityisesti sähkökemian alalta.

Hänen puolisonsa (1960-) on polymeerikemian professori Franciska Sundholm. 

## Lähteet

## Aiheesta muualla
* Kuka kukin on 1978 (Runeberg.org)
Gueïda Fofana

**Gueïda Fofana** (s. 16. toukokuuta 1991 Le Havre, Ranska) on ranskalainen jalkapalloilija, joka edusti ensin kotikaupunkinsa Le Havre -seuraa ja sitten kuusi vuotta Lyonia. Pelipaikaltaan Fofana oli puolustava keskikenttäpelaaja.

## Seurajoukkueura

Fofana on ranskalaisen ES Mont-Gaillardin kasvatti. Ammattilaisuransa hän aloitti Le Havressa, jossa pelasi ensimmäisen Ligue 2 -ottelunsa 18. elokuuta 2009, kun Le Havre hävisi vieraissa Toursille 0–2. Fofana nousi heti joukkueen runkopelaajaksi pelaten kaudella 2009–2010 yhteensä 30 ja seuraavalla kaudella 34 sarjaottelua. Kesällä 2011 Ligue 1:ssä pelaava Lyon hankki Fofanan 1,8 miljoonalla eurolla.

Ligue 1:ssä Fofana pelasi ensimmäisen ottelunsa 18. syyskuuta 2011, kun Lyon voitti kotonaan Marseillen 2–0. Yhteensä hän pelasi pääsarjassa 18 ottelua kaudella 2011–2012 ja oli voittamassa Ranskan cupia. Seuraavalla kaudella Fofanan vastuu kasvoi, ja hän pelasi 27 sarjaottelua. Lyon voitti Trophée des Championsin kauden alussa. Kaudella 2013–2014 Fofana ehti edustaa Lyonia 25 sarjaottelussa, kunnes maaliskuussa 2014 nivusrevähdys päätti hänen kautensa.

Tauko venyi lopulta vuoden mittaiseksi, sillä heinäkuussa Fofana mursi nilkkansa ja palasi kentille vasta maaliskuussa 2015. Kaudella 2014–2015 hän pelasikin vain kaksi pääsarjaottelua toukokuussa 2015. Kesällä 2015 Fofana loukkaantui uudelleen, ja pohjelihasvamma piti hänet sivussa lähes koko kauden 2015–2016 syyspuoliskon. Fofana ehti tehdä paluun kentille Lyonin kakkosjoukkueessa CFA:ssa, mutta tammikuussa 2016 hän loukkasi jälleen pohkeensa.

## Maajoukkueura

Fofana on edustanut Ranskaa kaikissa maajoukkueikäluokissa alle 16-vuotiaista alle 21-vuotiaisiin. Hän oli voittamassa alle 19-vuotiaiden EM-kultaa kotikisoissa 2010 ja oli mukana myös alle 20-vuotiaiden MM-kilpailuissa Kolumbiassa 2011, jossa Ranska hävisi pronssiottelun. Fofana pelasi EM-kilpailuissa neljä ja MM-kilpailuissa seitsemän ottelua. Hän teki MM-kisoissa maalin Etelä-Koreaa ja Nigeriaa vastaan.

## Saavutukset

**Lyon**
* Ranskan cup: 2011–2012
* Ranskan liigacup: hopeaa 2011–2012, 2013–2014
* Trophée des Champions: 2012, hopeaa 2015

**Ranskan maajoukkue**
* Alle 19-vuotiaiden EM-kilpailut: 2010

## Lähteet
Elina Ikonen

**Elina Maria Ikonen** (s. 26. lokakuuta 1961 Helsinki) on solu- ja kehitysbiologian professori Helsingin yliopiston biolääketieteen instituutissa (Medicum). Hän oli akatemiaprofessori vuosina 2010–2019. Hänen tutkimusryhmänsä on tehnyt merkittäviä tieteellisiä läpimurtoja kolesterolitutkimuksen parissa. Professori Ikonen johtaa Suomen Akatemian kalvotutkimuksen huippuyksikköä.

## Lähteet

## Aiheesta muualla
*Kolesteroli - Elintärkeä aine voi tappaa (video, haastateltavana akatemiaprof. Elina Ikonen)  (youtube.com).
*Vuoden 2014 Medix-palkinto kolesterolitutkijoille (helsinki.fi).
* Helsingin yliopisto. Akatemiaprofessorit.
Jordan Ferri

**Jordan Ferri** (s. 12. maaliskuuta 1992 Cavaillon, Ranska) on ranskalainen jalkapalloilija, joka edustaa kotimaassaan Montpellieriä. Pelipaikaltaan Ferri on keskikenttäpelaaja.

## Seurajoukkueura

Ferri on Lyonin kasvatti, joka nousi seuran kakkosjoukkueeseen kesällä 2010. Hän pelasi kausina 2010–2011 ja 2011–2012 yhteensä 49 CFA-sarjan ottelua. Kesällä 2012 Ferri nostettiin edustusjoukkueeseen, ja hän pelasi ensimmäisen ottelunsa Ligue 1:ssä 12. joulukuuta 2012, kun Lyon pelasi kotonaan 1–1-tasapelin Nancya vastaan. Jo ennen ensimmäistä otteluaan kansallisessa sarjassa Ferri oli pelannut Eurooppa-liigassa, jossa hän pääsi ensimmäistä kertaa kentälle 8. marraskuuta 2012, kun Lyon voitti vieraissa Athletic Bilbaon 3–2. Yhteensä Ferri pelasi kaudella 2012–2013 pääsarjassa seitsemän ja CFA:ssa 13 ottelua.

Läpimurtonsa pääsarjatasolla Ferri teki kaudella 2013–2014, jonka aikana hän edusti Lyonia 29:ssä Ligue 1:n ottelussa onnistuen maalinteossa kolmesti. CFA:ssa hän pelasi enää kaksi ottelua. Ensimmäisen pääsarjamaalinsa Ferri teki 31. elokuuta 2013, kun Lyon hävisi vieraissa Evianille 1–2. Ferri kuului joukkueen runkopelaajiin myös kaudella 2014–2015 pelaten 35 ottelua, joissa hän teki yhden maalin.

## Maajoukkueura

Ferri on edustanut Ranskan alle 20- ja alle 21-vuotiaiden maajoukkueita. Hän oli mukana alle 21-vuotiaiden EM-kilpailuissa Tšekissä 2015, jossa hän pelasi kolme ottelua ja teki maalin, kun Ranska voitti Kazakstanin 5–0.

## Saavutukset

**Lyon**
* Ranskan liigacup: hopeaa 2013–2014
* Trophée des Champions: 2012, hopeaa 2015

## Lähteet
Antti Kupiainen

**Antti Kupiainen** (s. 23. kesäkuuta 1954 Varkaus) on suomalainen matemaattisen fysiikan professori Helsingin yliopiston matematiikan ja tilastotieteen laitoksella. Hän on Suomen Akatemian analyysin ja dynamiikan tutkimuksen huippuyksikön johtaja ja toiminut akatemiaprofessorina kausina 1999–2008 ja 2013–2017.

Kupiainen suoritti tohtorintutkinnon Princetonin yliopistossa Yhdysvalloissa 1979. Hän on toiminut vierailevana professorina muun muassa Harvardissa ja Rutgersin yliopistossa..

## Kunnianosoituksia

*  Ordre des Palmes académiques (Ranska, 2018)

## Lähteet
Reijo Sulonen

**Reijo Kalervo Sulonen** (s. 1945) on suomalainen tekniikantutkija ja professori. Hän oli Teknillisen korkeakoulun tietojenkäsittelyopin professori vuodesta 1980. Hänen tutkimusalaansa olivat simulointitekniikka ja tietokoneavusteinen suunnittelu.

## Lähteet
Lapinpolthajat (albumi)

__NOTOC__
**Lapinpolthajat** on saman nimisen yhtyeen ensimmäinen studioalbumi vuodelta 2010. Se julkaistiin 12" vinyylillä rajoitettuna 500:n kappaleen painoksena. Malesialainen Totalmangel Records julkaisi albumista bonuskappaleita sisältävän CD-painoksen. Sanoitukset käsittelevät suomalaista kateutta ja halveksuntaa, työntekoa, nettipornoa, perheväkivaltaa ja lastenkasvatusta.

Albumin kannessa on kuvattu mm. Vladimir Putin, Osama Bin Laden, George W. Bush, Arnold Schwarzenegger, Josef Fritzl, Otto von Bismarck ja Carl Gustaf Emil Mannerheim.

## Kappaleet
#Tervetuloa Suomeen
#Paskaduunissa
#Download
#Perheväkivaltahommat
#Pakko päästä bailaan
#Ihmispedot
#Naapuri vai terroristi?
#Kunnialaukaukset
#Virhe
#Oikea lääkitys

### CD-painos
#### LP-sessiot
#Pikkukissat (LP-sessiot)
#Pelkomarkkinointi (LP-sessiot)

#### Lapinpolthajat -EP
#Kokoomus
#Syvemmälle pimeään
#Mun mielipide
#Jos uskot
#Aaltis

+

#Vitun intellektuelli (OX-compilation #82 -kokoelma-albumilta)

## Kokoonpano
* Tuomas – laulu, kitara
* Häsperi – bassokitara
* Jukkeli – rummut

## Lähteet

## Aiheesta muualla
* ''Lapinpolthajat'' discogs.com -sivustolla
* Totalmangel Recordsin painos discogs.com -sivustolla
Primiero San Martino di Castrozza

**Primiero San Martino di Castrozza** on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun neljä kuntaa, Fiera di Primiero (462 asukasta), Siror (1&nbsp;277 asukasta), Tonadico (1&nbsp;520 asukasta) ja Transacqua (2&nbsp;153 asukasta), yhdistyivät. Kunta sijaitsee Primieron laaksossa.

## Tunnettuja kuntalaisia
Luigi Negrelli (s. Fiera di Primiero), itävaltalainen rautatieinsinööri ja rautatiealan pioneeri.

## Lähteet

## Aiheesta muualla
Johanna Ivaska

**Mari Johanna Ivaska** (s. 22. elokuuta 1972 Turku) on suomalainen Turun yliopiston molekulaarisen solubiologian professori ja syöpätutkija. Hän työskentelee Turun biotieteiden keskuksessa. Vuosina 2021–2025 hän työskentelee K. Albin Johansson -tutkimusprofessorina. Vuosina 2015–2019 Ivaska toimi akatemiaprofessorina. Hän on tutkinut tutkimusryhmänsä kanssa muun muassa syövän etäpesäkkeiden syntymiseen liittyviä solumuutoksia. 

Ivaska opiskeli biokemiaa Turun yliopistossa ja valmistui filosofian maisteriksi 1995 ja filosofian tohtoriksi 2000. Hän väitteli vuonna 1999 lääketieteellisen biokemian alaan kuuluvalla kollageenien reseptoreja käsittelevällä artikkeliväitöskirjalla. Englanninkielisen väitöskirjan otsikko oli *Cellular collagen receptors: characterization of specific ligand recognition and signal transduction mechanisms*.
 
Ivaska sai vuonna 2011 pohjoismaisen nuoren tutkijan Anders Jahre -palkinnon. Vuonna 2017 Ivaskalle myönnettiin A. I. Virtanen -palkinto. Vuonna 2025 hän sai Suomen tiedepalkinnon. Ivaska on ollut Euroopan molekyylibiologian järjestön (EMBO) jäsen vuodesta 2015 ja Suomalaisen Tiedeakatemian jäsen vuodesta 2016.

Johanna Ivaskan isä on emeritusprofessori Ari Ivaska.

## Lähteet

## Aiheesta muualla
*Johanna Ivaska Turun yliopiston verkkosivuilla
*Ivaska cell adhesion and cancer labin verkkosivut
*Johanna Ivaska: Finding opposing forces in integrins (by Kendall Powell, March 16, 2015, The Journal of Cell Biology, vol. 208 no. 6, 652-653)  (rupress.org)
*Akatemiaprofessori Johanna Ivaska: syöpä on tulevaisuudessa vain krooninen sairaus Yle Areena. 18.6.2018.
*Suomen Akatemia: Johanna Ivaska syöpäsolujen jäljillä Youtube.com / Suomen Akatemian kanava